Video: Brand woed deur gebou in DurbanParamedici het ook ‘n blinde kat op die toneel behandel wat daarin kon slaag om van die vlamme te ontsnap. (Foto: Rescue Care) Verskeie winkels in die Durbanse sakebuurt is Woensdagoggend beskadig nadat ŉ brand in ŉ gebou in Queenstraat uitgebreek het. Garrith Jamieson, woordvoerder van Rescue Care-nooddienste, sê hoewel verskeie mense vir rookinaseming behandel moes word, is geen ernstige beserings op die toneel aangemeld nie. Jamieson sê paramedici is omstreeks 09:00 na die toneel ontbied en het saam met die brandweer die gebou in ligte laaie aangetref. “Talle mense het in en uit by die gebou gehardloop om seker te maak dat almal uit die gebou kom,” sê Jamieson. “Verskeie mense is deur paramedici op die toneel ondersoek en vir rookinaseming behandel, waarna die meeste verkies het om private dokters te gaan sien. Die Durbanse brandweer het vinnig gewerk om die vlamme geblus te kry, maar die winkels is erg deur die brand beskadig.” Jamieson sê Rescue Care se paramedici het ook ŉ blinde kat op die toneel behandel wat uit die brand ontsnap het. Die dier het gelukkig ook die beproewing oorleef. Die oorsaak van die brand is tans onbekend en word ondersoek.